EVGENIVS episcopus s(eruus) s(eruorum) dei. Dilecto filio nobili uiro G(uillelmo) Niuernensi comiti salutem et apostolicam benedictionem. Quanta deuotione pater tuus apostolice sedi semper adheserit et quae ad eam pertinere nouerat quam studiose dilexerit et fouere ac manutenere curauerit, notitiam tuam latere non debet. Propterea beatus Petrus eum, dum uixit, honorauit, prouexit et ampliauit terris atque circa finem huius labentis uite in consortio sanctorum uirorum susceptum, reseratis ei regni celestis ianuis, cum sanctis agminibus in eterno palatio feliciter, sicut credimus, collocauit. Predecessores etiam nostri ipsum affectione debita dilexerunt et in suis necessitatibus efficaciter adiuuauerunt. Nos quoque temporibus nostris personam et domum tuam sicut specialem beati Petri familiam paterna benignitate dileximus, honorauimus et semper idipsum facere auctore deo preoptamus, si tu parentum tuorum uestigiis inherendo matrem tuam sanctam Romanam ecclesiam filiali deuotione amaueris et quae ad eam pertinent fouere ac manutenere curaueris. Miramur autem quod, sicut ex conquestione dilecti filii nostri P(ontii) Vizeliacensis abbatis didicimus, antiquam libertatem ipsius monasterii, quod utique ad proprium ius beati Petri ab ipso suae fundationis exordio indubitanter noscitur pertinere, conaris infringere et nouas consuetudines atque indebitas exactiones eidem filio nostro abbati moliris imponere, non considerans tantorum et tam sanctorum apostolicorum anathematis sententiam, quae sicut in eorum priuilegiis declaratur, in perturbatores seu infestatores eiusdem cenobii promulgata esse dinoscitur. Quia ergo locus ipse sub beati Petri tutela et nostra defensione specialiter consistere cernitur et diminutionem libertatis seu immunitatis ipsius pati nec possumus nec debemus, per presentia scripta nobilitati tuae mandamus, quatinus ipsum monasterium in sua libertate dimittas et ab infestatione predicti filii nostri P(ontii) eiusdem loci abbatis pro beati Petri et nostra reuerentia omnino abstineas. Quod si ab impetitione tua cessare nolueris, nos quantum equitatis ius exigit tibi offerimus et in presentia dilecti filii nostri I(ohannis) apostolice sedis legati, qui per partes illas prestante domino est in proximo rediturus, memoratum filium nostrum P(ontium) abbatem super causa ipsa te cum stare ad iusticiam uolumus. Vel si forte idem legatus nimium, quod minime credimus, reditum suum distulerit, in conspectu uenerabilium fratrum nostrorum S(amsonis) Remensis archiepiscopi, E(rnulfi) Luxouiensis episcopi atque karissimi filii nostri B(ernardi) Clareuallensis abbatis idem negocium discuti uolumus et mediante iusticia diffiniri. Si uero neque hoc facere neque ab infestatione ipsius abbatis et fratrum inibi domino militantium cessare nolueris, tolerare non poterimus quin beati Petri patrimonium tueamur et ab indebita oppressione tua prefatum monasterium tam per nos quam per fideles aecclesiae liberemus.